Un student la Facultatea de Medicină, în vârstă de 23 de ani, a fost arestat preventiv, pe durata de 30 de zile, fiind suspectat de crimă.
Victima are 21 de ani, era și ea studentă la Medicină și era iubita presupusului agresor. Crima s-a comis într-un apartament din Timișoara. Alerta a fost primită de polițiștii de la Secţia 4 Urbană Timişoara, care au pătruns în apartament, unde au găsit persoana decedată. Polițiștii de la Serviciul Investigații Criminale Timiș au constatat pe corpul victimei mai multe lovituri de cuțit.
Tânărul de 23 de ani a fost găsit în casa părinților săi, în județul Caraș Severin. El a fost reţinut sâmbătă, inițial pe termen de 24 de ore, fiind suspectat că este autorul crimei. Apoi, un magistrat de la Tribunalul Județean Timiş a dispus arestarea preventivă, pe termen de 30 de zile. Suspectul se află în Centrul de Reţinere şi Arestare Preventivă al Inspectoratului de Poliţie Judeţean (IPJ) Timiş.
Studentul de 23 de ani ar fi recunoscut deja că el este autorul crimei, motivul fiind gelozia.